كاين خلايا إرهابية نائمة مكنعرفوها حتى كيشدهم المخزن وينجينا منهم، وفنفس الوقت كاين خلايا فايقة ولكن معندهمش القدرة على الإرهاب عليها مكيتشدوش، غير هو عندهم القدرة على بث السموم ديالهم ونشر الفكر المتشدد وغير بحلاوة اللسان والكلام المعسل، وغير بديك أخي خاف الله وأختاه تحجبي، وهادو حتى هوما خطيرين وبزاف حيت هوما لي كيعمرو الكوانب لي كيمشيو يديرو العمليات، وهوما الطعم لي كيصيدو بيه شيوخ الجماعات الأتباع الجداد، وبحال هادو هوما لي شفناهم فواحد الفيديو خارجين كيحرضو على الإنتقام من النصارة من بعد مجزرة نيوزلاندا، وقاليك الإسلام لا ينصر إلا بالسيف. هذا طبعا خطاب فيه دعوة مباشرة للإرهاب والوحشية والقتل البدائي بالسيوفة والسواطر، خطاب كي العادة مغطي بالمظلومية وديك الهدرة ديال نحن مستهدفون والغرب الكافر كيحاربنا، وكيحارب كل حاجة متعلقة بالدين ديالنا، وهذا هو الخطاب لي عتامدات عليه الجماعات الإسلامية منذ التمانينات وديما النتائج ديالو هي الإرهاب والتشدد والتدعشش والسفر لمناطق النزاع من أجل القتال ونصرة الإسلام والمسلمين، وتقسيم المجتمع للحايا ومكرطين. من بعد العملية الإرهابية ديال نيوزيلاندا بانو بزاف ديال الدعوات المتشددة فالمغرب، وبان أن بيناتنا ناس على سبة خاصهم غير تشعل، وبزاف ديال الصفحات الإسلامية فالفايس بدات كيسوقو لحرب وهمية كاينة غير فدماغهم بين المسلمين والصليبيين، وأنه خاص رد الإعتبار لهاد الدين لي ولاو أتباعه مستهدفين وضحايا من بعد مكانوا ديما هم الجناة، وهذا راه خطاب كراهية وتحريض على العنف والحقد ضد الأجانب وضد المختالفين عليهم، وهاد الخطاب لاقي أرضية فين ينتاشر وعندو رموز جداد ولاو مشهورين فالويب، هاعلاش شفنا هادوك جوج لحايا المراكشيين خارجين بالعلالي كيقوليك راه النصارة محامليناش وكيكرهونا وأن الإسلام لن ينصر إلا بالسيف، وأي واحد ضد هاد الهدرة أو كيتعابرها دعوة للإرهاب والعنف كيعتابروه ملحد فاسق موالي للغرب الكافر، هادو هوما الخلايا المتشددة الحقيقية لي كتأدلج الكوانب لي ماقاريينش وتسيفطهم يديرو جرائم بشعة بحال لي شفنا فشمهروش أو قبل منها فسطاش ماي وأركانة وباقي الأحداث لي عرفها المغرب. 
كاين خلايا إرهابية نائمة مكنعرفوها حتى كيشدهم المخزن وينجينا منهم، وفنفس الوقت كاين خلايا فايقة ولكن معندهمش القدرة على الإرهاب، غير هو عندهم القدرة على بث السموم ديالهم